Hōjō Tokiyori

Hōjō Tokiyori (kanji: 北条時頼, hiragana: ほうじょう ときより, født 29. juni 1227, død 24. desember 1263) var den femte shikken (regent) av Kamakura-shōgunatet i Japan. Han tilhørte Hōjōklanen, og regjerte fra 23. mars 1246 til 22. november 1256.

Familie
Hōjō var sønnesønn av Hōjō Yoshitoki (北条 義時, 1163–1224), den andre shikken av Kamakura-shōgunatet. Han var også den andre sønnen av krigermunken Hōjō Tokiuji (北条 時氏, 1203–1230). Moren var Matsushita Zenni (松下禅尼), datter av Adachi Kagemori (安達 景盛, d. 1248) fra Adachiklanen. Hōjō hadde fødenavnet Kaiju, men tok navnet Tokiyori den 22. april 1238 – 10 år gammel. På denne måten ble han oppkalt etter shōgun Kujō Yoritsune (九条 頼経, 1218–1256). Tokiyori hadde tre søsken: De to brødrene Hōjō Tsunetoki (北条 経時, 1224–1246) og Hōjō Tokisada (北条 時定, d. 1290), og søsteren Hiwadahime (檜皮姫, 1230–1247).

Regjeringstid
Broren Hōjō Tsunetoki ble den fjerde shikken i 1242. Han døde 17. mai 1246, og den 13. mars overtok Tokiyori som den femte shikken. Broren døde av en sykdom, og sykdommen ble utnyttet av krefter som ville fjerne Hōjōklanen fra makten. I mai 1246 samlet den tidligere shōgun Kujō Yoritsune militære styrker i et forsøk på å begå statskupp. Også Nagoe Mitsutoki var under banneret til Yoritsune; han var en slektning av Hōjōfamilien og også en sønnesønn av Hōjō Yoshitoki. Hōjō Tokiyori knuste kuppforsøket, og i juli 1246 tvangssendte han Yoritsune tilbake til Kyōto. Dette mislykkede kuppet ble kjent som Miya-sodo. Etter dette etablerte Hōjō Tokiyori en bunnsolid posisjon som regent.

I det påfølgende år, lot han Adachi Kagemori ødelegge den mektige Miuraklanen i slaget om Hochi. Han fikk hentet den erfarne broren til bestefaren, Hōjō Shigetoki (北条重時, 1198–1261), fra Kyoto og utnevnte han til rensho. I 1252 erstattet han shōgun Kujō Yoritsugu (九条頼嗣, 1239–1256) med prins Munetaka  (宗尊親王, 1242–1274), og gjorde dermed sin egen maktbase mer solid.

Noter

Referanser

Kilder

Hōjōklanen
Kamakura-shōgunatet